Nos magister Guillermus de Clameriaco canonicus et officialis Eduensis, notum facimus universis presentibus et futuris quod Iohannes de sancto Symphoriano et Robertus dictus Marchaant, cives Eduenses, in nostra presentia constituti, non coacti, non circumventi, sed spontanei recognoverunt quod vir venerabilis et discretus dominus Guido de Capis, prepositus ecclesie Eduensis ac censarius census ejusdem ecclesie, qui vulgariter census beate Marie nuncupatur, et successores sui censarii dicti census qui pro tempore erunt, habent et habere debent in perpetuum super quamdam petiam terre arabilis ipsius Roberti apud Eduam sitam an Marchaaut, scilicet es Corolles, desuper, oschiam Guttosi et retro domum Cordarie que vulgariter terra de palatio nuncupatur, sex denarios censuales in festo sancti Symphoriani et unam gallinam costumalem usque ad carniprivium singulis annis persolvendos, et quod dictus Robertus et ejus heredes seu illi qui dictam terram pro tempore possidebunt debent et tenentur in perpetuum cum expensis suis propriis in hospitio proprio eorumdem reficere semel in anno usque ad carniprivium servientem dictorum Guidonis et successorum suorum censariorum dicti census, qui pro tempore erunt in dicto censu, cybariis bonis, legittimis, pane videlicet, vino carnibus recentibus necnon salsa: et quod si contingeret quod terra predicta necnon quindecim solidi Divion. ex annuo redditu quos idem Iohannes habet super eamdem terram venderentur, predicti Guido et ejus successores censarii dicti census haberent et habere deberent optionem laudationes suas recipiendi occasione venditionis et emptionis, seu dictos quindecim solidos ex annuo redditu ac eamdem terram pro eodem precio quo venditi fuerint retinendi. In cujus rei memoriam et testimonium, ad preces et rogatum dictorum Iohannis et Roberti, sigillum curie Eduensis litteris presentibus est appensum. Datum Edue et actum die jovis ante festum beati Vincentii, anno Domini Mº CCº Lº quinto, mense Ianuario.